Document ID: 32012D0323

PADOMES ĪSTENOŠANAS LĒMUMS
(2012. gada 22. jūnijs),
ar ko atceļ Kohēzijas fonda saistību apturējumu Ungārijā
(2012/323/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Padomes Regulu (EK) Nr. 1084/2006 (2006. gada 11. jūlijs) par Kohēzijas fonda izveidi (1) atcelšanu un jo īpaši tās 4. panta 2. punktu,
ņemot vērā Eiropas Komisijas priekšlikumu,
tā kā:
(1)
Regulas (EK) Nr. 1084/2006 4. pantā izklāstīti nosacījumi, kas jāizpilda, lai piekļūtu Kohēzijas fonda atbalstam. Saskaņā ar minētā panta 1. punktu Padome var pieņemt lēmumu pilnībā vai daļēji pārtraukt vai apturēt Kohēzijas fonda saistības attiecīgajā dalībvalstī no nākamā gada 1. janvāra pēc lēmuma pieņemšanas par apturēšanu, ja saskaņā ar Līguma par Eiropas Savienības darbību ("LESD") 126. panta 8. punktu ir konstatēts, ka attiecīgā dalībvalsts nav efektīvi rīkojusies, reaģējot uz Padomes ieteikumu, kas sniegts saskaņā ar LESD 126. panta 7. punktu.
(2)
Padome 2004. gada 5. jūlijā ar Lēmumu 2004/918/EK par pārmērīga budžeta deficīta pastāvēšanu Ungārijā (2) saskaņā ar Eiropas Kopienas dibināšanas līguma ("EKL") 104. panta 6. punktu atzina, ka Ungārijā pastāv pārmērīgs budžeta deficīts. Padome pieņēma pirmo ieteikumu 2004. gada 5. jūlijā, otro ieteikumu - 2005. gada 8. martā un trešo ieteikumu - 2006. gada 10. oktobrī, kuri visi bija adresēti Ungārijai saskaņā ar EKL 104. panta 7. punktu. Padome 2009. gada 7. jūlijā pieņēma ceturto šādu ieteikumu ("Padomes Ieteikums (2009. gada 7. jūlijs) "), lai vēlākais līdz 2011. gadam tā novērstu pārmērīga budžeta deficīta stāvokli.
(3)
Saskaņā ar LESD 126. panta 8. punktu Padome 2012. gada 24. janvārī pieņēma Lēmumu Nr. 2012/139/ES, ar ko konstatē, vai Ungārija ir veikusi efektīvus pasākumus, reaģējot uz Padomes 2009. gada 7. jūlija ieteikumu (3), kurā konstatēts, ka Ungārija nav efektīvi rīkojusies, lai novērstu pārmērīgu valdības budžeta deficītu, reaģējot uz Padomes 2009. gada 7. jūlija ieteikumu, minētajā ieteikumā noteiktajā termiņā.
(4)
Saskaņā ar Īstenošanas lēmumu 2012/156/ES, ar ko no 2013. gada 1. janvāra aptur Kohēzijas fonda saistības Ungārijā (4), Padome 2012. gada 13. martā pieņēma lēmumu daļēji apturēt Kohēzijas fonda saistības no 2013. gada 1. janvāra saskaņā ar Regulas (EK) Nr. 1084/2006 4. pantu. Ar lēmumu par apturamo Kohēzijas fonda saistību summu bija paredzēts nodrošināt to, ka apturējums būtu ne tikai efektīvs, bet arī proprocionāls, turklāt tajā būtu ņemts vērā pašreizējais vispārējais ekonomikas stāvoklis Savienībā un Kohēzijas fonda salīdzinošā nozīme attiecīgās dalībvalsts ekonomikai. Padome uzskatīja, ka tad, ja attiecīgajai dalībvalstij, proti, Ungārijai, Regulas (EK) Nr. 1084/2006 4. panta 1. punktu piemēro pirmo reizi, ir lietderīgi noteikt, ka summa ir 50 % no Kohēzijas fonda piešķīruma 2013. gadam un nepārsniedz maksimālo līmeni 0,5 % no minētās dalībvalsts nominālā IKP, ko prognozējuši Komisijas dienesti. Padome attiecīgi pieņēma lēmumu no 2013. gada 1. janvāra apturēt Kohēzijas fonda saistības 495 184 000 euro apmērā Ungārijai.
(5)
Padome 13. martā arī izdeva pārskatītu ieteikumu Ungārijai saskaņā ar LESD 126. panta 7. punktu ("Padomes Ieteikums (2012. gada 13. marts) "), nosakot, ka vēlākais 2012. gadā jānovērš pārmērīgs valdības budžeta deficīts. Konkrētāk, Ungārijai tika ieteikts veikt papildu fiskālos pasākumus vismaz ½ % apmērā no IKP, pamatojoties uz turpmāku strukturālu konsolidācijas pasākumu precizēšanu un īstenošanu, lai sasniegtu mērķi 2012. gadā panākt budžeta deficītu 2,5 % apmērā no IKP; faktiskās bilances uzlabošanai izmantot iespējamus neplānotus ieguvumus; veikt papildu strukturālos pasākumus, kuri nepieciešami, lai 2013. gadā deficīts saglabātos krietni zemāks par noteikto slieksni - 3 % no IKP; un paredzēt pietiekamas rezerves turpmākajos budžeta tiesību aktos. Vienlaikus Padome uzsvēra, ka budžeta korekcijām vajadzētu veicināt valdības parāda attiecības samazināšanos un ka to vajadzētu veicināt arī ierosinātajiem uzlabojumiem fiskālās pārvaldības sistēmā.
(6)
Ungārija 2012. gada 23. aprīlī iesniedza atjaunināto gada konverģences programmu, kurā izklāstīta tās budžeta stratēģija, lai nodrošinātu ilgtspējīgu pārmērīga budžeta deficīta novēršanu līdz termiņam 2012. gadā. Oficiālie budžeta deficīta novēršanas mērķi un ieplānotie fiskālie pasākumi atbilst Padomes Ieteikumam (2012. gada 13. marts). Programmā apstiprināts iepriekšējais vidēja termiņa mērķis par 1,5 % no IKP, ko plānots sasniegt līdz 2013. gadam. Saskaņā ar atjaunināto versiju publiskais parāds visā periodā, uz kuru attiecas programma, tiek pakāpeniski samazināts līdz 77 % no IKP 2013. gadā un līdz mazāk nekā 73 % no IKP 2015. gadā. Kas attiecas uz budžeta pārvaldības reformu, iestādes ir paziņojušas, ka tās iesniegs vajadzīgos grozījumus Parlamentam pavasara sesijas laikā.
(7)
Pamatojoties uz publiski pieejamu informāciju, Komisija savā 2012. gada 30. maija paziņojumā secināja, ka Ungārija ir veikusi nepieciešamos korektīvos pasākumus, kas ļauj panākt pienācīgu progresu, lai novērstu pārmērīgu budžeta deficītu. Konkrētāk, sagaidāms, ka budžeta deficīts sasniegs 2,5 % no IKP 2012. gadā un saglabāsies krietni zemāks par robežvērtību 3 % no IKP 2013. gadā atbilstīgi Padomes marta ieteikumam. Konkrētāk, ņemot vērā arī publiski pieejamo informāciju, kuru kopš marta vidus sniegusi valdība, Komisijas dienesti prognozē, ka 2013. gadā deficīts sasniegs 2,7 % no IKP. Ņemot vērā arī potenciālā IKP pieauguma pārskatīšanas ietekmi un paredzēto atkāpi attiecībā uz standarta nodokļu elastību, fiskālos pasākumus 2012. gadā kopumā var uzskatīt par prasībām atbilstošiem. Vienreizējo papildu ieņēmumu izmantošana un pietiekamu rezervju paredzēšana turpmākajos budžeta tiesību aktos vēl ir jāparāda. Pamatojoties uz 2012. gada pavasara prognozi, sagaidāms, ka valdības kopējais parāds samazināsies līdz 78,5 % no IKP 2012. gadā un vēl nedaudz samazināsies 2013. gadā. Visbeidzot, ir panākts progress fiskālās pārvaldības sistēmas uzlabošanā, taču vēl jāizstrādā un jāpieņem nozīmīgas reformas pirms Parlamenta pavasara sesijas beigām. Tāpēc, kā arī saskaņā ar jaunākajiem datiem par izaugsmi pirmajā ceturksnī, kas bijuši sliktāki, nekā prognozēts, Komisija turpinās rūpīgi uzraudzīt budžeta situācijas attīstību Ungārijā.
(8)
Kopumā Ungārija ir veikusi nepieciešamos korekcijas pasākumus, reaģējot uz Padomes 2012. gada 13. marta ieteikumu novērst pārmērīgu budžeta deficītu Padomes noteiktajā termiņā. Tāpēc Īstenošanas lēmums 2012/156/ES, ar ko daļēji aptur Kohēzijas fonda saistības, būtu jāatceļ.
(9)
Ja kādā brīdī pirms lēmuma par pārmērīga budžeta deficīta pastāvēšanu atcelšanas saskaņā ar LESD 126. panta 12. punktu izrādīsies, ka veiktie pasākumi ir nepietiekami, Padomei, balstoties uz Komisijas ieteikumu, būtu jāpieņem jauns lēmums saskaņā ar LESD 126. panta 8. punktu. Šādā gadījumā tā var pēc Komisijas priekšlikuma pieņemt lēmumu, ar ko aptur Kohēzijas fonda saistības,
IR PIEŅĒMUSI ŠO LĒMUMU.
1. pants
Ar šo atceļ Īstenošanas lēmumā 2012/156/ES noteikto Kohēzijas fonda saistību daļēju apturējumu Ungārijā.
2. pants
Šis lēmums ir adresēts Ungārijai.
Luksemburgā, 2012. gada 22. jūnijā

Labels: 2
18
15
5